Enn hefur ekkert spurst til indónesísks kafbáts sem hvarf undan ströndum Balí á miðvikudag. Fimmtíu og þrír eru í áhöfninni og tíminn er að renna út.
Samband við kafbátinn rofnaði á æfingu sjóhersins á miðvikudag. Fljótlega fannst olíubrák á sjónum á þeim slóðum þar sem síðast var vitað um bátinn, og óttast að hann gæti hafa sokkið niður á allt að 700 metra dýpi og laskast vegna þrýstings. Seint í gærkvöld töldu leitarsveitir sig hins vegar hafa fundið óþekktan hlut sem sendi frá sér bylgjur á um hundrað metra dýpi. Fljótlega hættu bylgjurnar þó að berast, sagði Achmad Riad, talsmaður indónesíska hersins, í morgun. Nú væri leitað í blindni með sónartækni.
Á þriðja tug herskipa og fjöldi flugvéla eru við leit á svæðinu í dag. Bandaríkin bættust í hóp þeirra ríkja sem aðstoða við leit og senda stuðning úr lofti á svæðið í dag. En tíminn er að renna út. Talið er að súrefni í kafbátnum dugi aðeins í tæpan sólarhring í viðbót.
Joko Widodo, forseti Indónesíu, biður landsmenn að hafa áhöfn kafbátsins með í bænum sínum með von um að enn sé möguleiki að finna hana á lífi.